Kort før klokken 18 lørdag aften blev Aldi på Holmevej i Farsø udsat for røveri. En ukendt mand kom ind i butikken - og med brødkniv truede han personalet og tvang dem til at udlevere et ukendt beløb. Efter røveriet stak røveren af til fods. Det oplyser vagtchef hos Nordjyllands Politi, Henrik Beck. Det er kun få uger siden, at samme butik var udsat for røveri. Også her truede en røver med kniv sig til penge. Politiet efterlyser nu gerningsmanden fra lørdagens røveri. Han beskrives som 180 centimeter høj og almindelig af bygning. Under røveriet var han iført en hvid hættetrøje, jeans og en grøn jakke med striber. Oplysninger i sagen kan gives til Nordjyllands Politi på telefon 1-1-4.

Opsummering:
Bevæbnet med en brødkniv truede en gerningsmand sig til et ukendt beløb hos Aldi i Farsø.